钦定古今图书集成/方舆汇编/职方典/第1482卷 > 楚雄府风俗考
## 钦定古今图书集成/方舆汇编/职方典/第1482卷 > 楚雄府风俗考

府总

《樊绰志》：“土壤肥饶，士人务学，盐井之利，赡乎列郡，故其人裕而畏法。”

《元志》：“崇释乐善。”

《滇志》：“地当孔道，而不染于纷华，文教日兴，士风驯实。”

《郡志》。“境多银矿，民竞采挖，而桑麻织纺之利未兴，妇人不尚泽饰，虽贫贱之女不嫁为妾。”汉人有自明初戍来者，有游宦寄籍者，有商贾置业入籍者，冠婚丧祭以及岁时之礼，大略相同。元旦祀天地祖先，桃符门丞往来贺岁。元夕赏灯张乐，星桥火树，有古风焉。次夕，携游北郭，插香于道，相传可以祛疾。清明插柳祭墓。二十八日谒东岳庙。四月八日为“浴佛会。”立夏日围灰墙角以避蛇。端阳悬艾虎系续命缕。饮菖蒲酒，馈角黍。六月朔至六日，礼斗祈年。二十五日为“星回节”，燃松炬于街衢，醵饮，村落照田占岁。七夕，妇女穿针乞巧。以瓜果祀织女。中元祭先于家庙，焚冥衣、楮镪，夜放河灯。中秋，瓜饼祭月。九月朔至九日，礼斗祈年。重阳登高，饮茱茰酒。十月祀先墓，祭长至拜贺，以糍饵相馈。腊八，作五味粥。二十四日祭灶，除夕饮。分岁酒，先少后老，煨炉守岁，四更迎灶。婚嫁仍遵行六礼，先求庚帖，随通媒妁，继请亲长之尊贵者，向女家致主人意；既诺，则二姓互相酬拜，具启下定仪。将娶则请期纳币而后亲迎焉。其仪物丰俭，各称其力。惟喜轿多尚繁华，殊为无益之费。

《丧礼》旧俗尚奢，凡吊客皆䜩待，且有酬赠，致缺费而停丧不举者，今易以槟榔清茶甚便。然旌翣俑楮诸仪，无不逾分糜费，致有破产。至崇信释道，建斋诵经，其风固不能止也。若火葬则彝民行之，今亦有卜地以葬者，风亦稍变矣。祭祀丰俭，随力竭诚以享，独是淫祀甚多，愚民惑之。宴会多尚俭约，服饰亦崇朴素，覆屋各省专用坂瓦，滇中兼用㼧瓦，楚郡亦兼㼧瓦。相传滇中多风，明初特敕许用。

日中为市，率名曰街，以十二支所属，分为各处街期，如子日名鼠街，丑日名牛街之类。街期各处杂集，以便懋迁。昔多用贝，俗名曰“𧵅子。” 一枚曰庄，四庄曰手，四手曰苗，五苗曰索。

皇清楚郡钱法流通，久不复用。

《定边县志》：“定邑山簇层霄，水无停聚，男妇耕获石田，不赡朝夕。故崇俭之风，甚于他邑。城市多汉，贸易是资。乡多彝种，火种刀耕。汉俗婚丧祭祀，岁时之礼，仪文粗备。但数经火燹，弦诵者寡，遂少腾达。然士尚敦谨，不务纷华。近设广文，视前颇盛，风气渐开矣。”

《南安州志》：“元旦地铺松叶，三月二十八日馺，从马，以五彩花缯为饰。近少畜马者，事遂废。”